Document ID: 32014R0076

IZVEDBENA UREDBA KOMISIJE (EU) št. 76/2014
z dne 28. januarja 2014
o spremembi Uredbe (ES) št. 684/2009 v zvezi s podatki, ki jih je treba predložiti v okviru računalniškega postopka za gibanje trošarinskega blaga pod režimom odloga plačila trošarine
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2008/118/ES z dne 16. decembra 2008 o splošnem režimu za trošarino in o razveljavitvi Direktive 92/12/EGS (1) ter zlasti člena 29(1) Direktive,
ob upoštevanju naslednjega:
(1)
za izboljšanje povezave med informacijami o gibanju trošarinskega blaga, ki jih imajo trošarinski organi, in informacijami o uvoženem trošarinskem blagu, ki jih imajo organi, odgovorni za uvozne formalnosti, pri čemer se trošarinsko blago s kraja uvoza giblje pod režimom odloga plačila trošarine, mora pošiljatelj navesti oznako carinskega urada, odgovornega za izpolnitev uvoznih formalnosti, povezanih s trošarinskim blagom, ki se giblje pod režimom odloga plačila trošarine.
(2)
Za preprečitev zlorabe instrumenta za dobavo trošarinskega blaga v prostore, ki niso navedeni v evidenci iz člena 19 Uredbe Sveta (EU) št. 389/2012 (2), lahko pošiljatelj pri navedbi kraja dobave v osnutku elektronskega administrativnega dokumenta in osnutku sporočila o spremembi namembnega kraja ter osnutku sporočila o razdelitvi vnese naslov, ki se razlikuje od naslova, vnesenega v tej evidenci, le v primeru, da ima registrirani prejemnik pooblastilo za neposredno dobavo ali da ima država članica, odgovorna za odobritev registriranega prejemnika, podatke o več kot enem kraju dobave.
(3)
Za omogočanje izvajanja odgovornosti pristojnih organov odpremne države članice v skladu s členom 21(5) Direktive 2008/118/ES, kjer se trošarinsko blago giba pod režimom odloga plačila trošarine z namenom zapustitve ozemlja Unije, bi moral pošiljatelj v osnutku elektronskega administrativnega dokumenta navesti oznako urada izvoza.
(4)
Seznam oznak načina prevoza iz Priloge II k Uredbi Komisije (ES) št. 684/2009 (3) vsebuje oznako za načine prevoza, ki so drugačni od načinov, izrecno navedenih na tem seznamu. Za popolno opredelitev uporabljenega načina prevoza je treba, kadar se uporablja ta oznaka, dodati pisni opis zadevnega načina prevoza.
(5)
V skladu s členom 22 Direktive 2008/118/ES lahko pristojni organi odpremne države članice pošiljatelju dovolijo, da izpusti podatke o prejemniku, če namembni kraj v času predložitve osnutka elektronskega administrativnega dokumenta ni znan. Zato se zahteva glede opredelitve novega prejemnika gibanja, določena v Prilogi I k Uredbi (ES) št. 684/2009, v primeru, da namembni kraj v času razdelitve ni znan, ne uporablja.
(6)
Člen 18(4)(b) Direktive 2008/118/ES odpremni državi članici omogoča, da opusti obveznost zagotavljanja zavarovanja za gibanje energentov, ki se gibljejo pod režimom odloga plačila trošarine po morju ali po fiksnih cevovodih, kadar se druge zadevne države članice s tem strinjajo. V tem primeru je treba navesti oznako vrste izdajatelja zavarovanja, ki prikazuje, da zavarovanje ni zagotovljeno.
(7)
Struktura oznake trošarinskega proizvoda v skupini podatkov „Glava e-AD“ v tabeli 1 v Prilogi I k Uredbi (ES) št. 684/2009 in struktura iste podatkovne postavke v tabeli 6 v isti prilogi se razlikujeta. Struktura, navedena v tabeli 6, je pravilna, zato je treba strukturo prejšnje podatkovne postavke prilagoditi tako, da se ujema s strukturo podatkovne postavke iz tabele 6.
(8)
Struktura zaporedne številke v skupini podatkov „Gibanje trošarinskega blaga e-AD“ v tabeli 6 v Prilogi I k Uredbi (ES) št. 684/2009 se ne ujema več z dogovorjeno strukturo v specifikacijah skupnega sistema. Zato bi bilo treba podatkovno postavko prilagoditi tako, da se bo ujemala s strukturo v specifikacijah skupnega sistema.
(9)
Uredbo (ES) št. 684/2009 bi zato bilo treba ustrezno spremeniti.
(10)
Za uskladitev datuma začetka uporabe te uredbe z dogovorjenim datumom začetka uporabe nove faze računalniškega sistema, uvedenega z Odločbo št. 1152/2003/ES Evropskega parlamenta in Sveta (4), in za zagotovitev ustreznega časa Komisiji in državam članicam za izpolnitev novih obveznosti glede dokumentacije, ki izhajajo iz te uredbe, bi se morala uporabljati od 13. februarja 2014.
(11)
Ukrepi iz te uredbe so v skladu z mnenjem Odbora za trošarine -
SPREJELA NASLEDNJO UREDBO:
Člen 1
Uredba (ES) št. 684/2009 se spremeni:
1.
Priloga I se spremeni, kot je določeno v Prilogi I k tej uredbi;
2.
Priloga II se spremeni, kot je določeno v Prilogi II k tej uredbi.
Člen 2
Ta uredba začne veljati na dvajseti dan po objavi v Uradnem listu Evropske unije.
Ta uredba se uporablja od 13. februarja 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 28. januarja 2014

Labels: 3
10
12
2